**Katehetska nedjelja u Đakovačko-osječkoj nadbiskupiji**

**20. rujna 2020.**

**Prijedlozi za euharistijsko slavlje**

**Uvod**

Braćo i sestre! Kao zajednica Crkve okupljeni smo oko euharistijskoga stola te i danas želimo prepoznati kako nam upravo slavlje euharistije otkriva Crkvu u njezinoj najdubljoj biti - kao zajedništvo pozvanih, spašenih i poslanih. To zajedništvo, rođeno u vazmenom otajstvu – muke, smrti, uskrsnuća i proslave Isusa Krista, trajno raste i izgrađuje se po otajstvu euharistije. Danas u krilu naše mjesne Crkve, Đakovačko-osječke nadbiskupije, obilježavamo *Katehetsku nedjelju*. Želimo otvoriti svoja srca i moliti da se u našoj zajednici i našoj životnoj sredini što bolje ostvaruje „katehetsko poslanje“ Crkve, da naviještanje kršćanske poruke bude ostvareno što dubljim *uvođenjem u otajstva vjere*, *odgojem u vjeri* i *životom po vjeri*. To je poslanje koje je usmjereno vama, dragi vjeroučenici, ali i svima nama, odraslima.

Za one trenutke u kojima nismo životom svjedočili svoju vjeru, zastanimo nakratko u šutnji pred Gospodinom, priznajmo mu svoje slabosti i grijehe i molimo ga za oproštenje.

*(šutnja)*

**Pokajnički čin**

Gospodine, koji svakog čovjeka pozivaš na spasenje i otvaraš mu oči srca da te može upoznati i naći, smiluj se.

*Svi:* Gospodine, smiluj se!

Kriste, koji s jednakom pažnjom prilaziš svakom čovjeku i u ljubavi ga prihvaćaš s njegovim neprolaznim dostojanstvom, smiluj se.

*Svi:* Kriste, smiluj se!

Gospodine, koji darom svoga beskrajnog milosrđa svim ljudima otvaraš pristup Božjem kraljevstvu, smiluj se.

*Svi:* Gospodine, smiluj se!

*Svećenik:*Smilovao nam se svemogući Bog …

**Građa za homiliju (25. nedjelja kroz godinu - A)**

Bog nas u svojoj ljubavi tako često iznenađuje, ne da se zarobiti u naše zamišljene okvire i kalupe niti svesti na naše ljudske proračune, mjere i očekivanja.

Otkrivamo to i u današnjem evanđeoskom odlomku (usp. Mt 20,1-16). U središtu evanđeoske prispodobe o radnicima pozvanim u nadnicu u vinogradu je domaćin, gospodar. On na kraju dana, svim radnicima, bez obzira na to koliko su vremena proveli radeći u vinogradu, isplaćuje jednaku – punu plaću. To je znak njegove slobodne dobrote, njegova milosrđa. No, to njegovo milosrđe, izjednačavanje prvih i posljednjih, izaziva ljutnju i zavist kod onih koji su radili cijeli dan.

Zbog toga nam evanđeosku prispodobu u prvi trenutak nije lako razumjeti, a još ju je teže prihvatiti jer je u suprotnosti s našim ljudskim osjećajem za pravdu i pravednost. Dok se naša ljudska narav buni zbog „očite nepravde“, Bog pokazuje da je do kraja milosrdan i velikodušan. Tamo gdje ljudski um sluti nepravdu, Božje srce vidi jedino prigodu za velikodušnost. I dakako, mi ništa ne gubimo zbog Božjeg milosrđa, dobrote i velikodušnosti i prema onima koji to, prema našim mjerilima, ne zaslužuju. Zato pred svima nama stoji otvoreno pitanje: u kojoj smo mjeri tolerantni i velikodušni prema drugima? Odražavamo li svojim životom Božju dobrotu? Jesmo li zavidni zbog Božjeg milosrđa prema drugima? Ostajemo li razočarani zbog Božje dobrote?

Kad god pred Bogom ističemo svoje zasluge ili pokušavamo Boga podrediti vlastitim očekivanjima, doživimo iskustvo razočaranja u vjeri. Razočaranje i iskustvo da je Bog „iznevjerio“ naša očekivanja olako se pretvara u sumnju u Božju pravednost. Slično ljudsko iskustvo iščitavamo u današnjoj evanđeoskoj prispodobi o radnicima najamnicima u vinogradu.

Ljudski gledajući, možda možemo shvatiti očekivanja radnika koji su cijeli dan radili u vinogradu i „podnosili svu tegobu dana i žege“ i ponadali se da će dobiti više od onih koji su radili samo jedan sat. Možemo razumjeti i njihovo razočaranje kada je gospodar vinograda na kraju dana svima isplatio jednaku plaću. Ali, vrijedno je primijetiti: isplaćujući plaću, gospodar nije prekršio načela pravednosti, on svima daje onako kako su se dogovorili i što im po zakonu pripada: plaću od jednog denara.

S takvom se logikom radnici „prvoga sata“ ne mogu pomiriti, takvu pravednost oni ne mogu prihvatiti. Razlog tome i srž problema i krivog shvaćanja je njihova zavist ili „zlo oko“ koje ne može prihvatiti dobrotu i velikodušnost gospodara prema svima, pa i onima koje je zadnje unajmio kao radnike u svom vinogradu i koji su najmanje radili.

No upravo taj postupak gospodara iz prispodobe otkiva nam neobičnost i veličinu Božje logike i djelovanja koje nije jednako ljudskom. Na to nas Bog upozorava već po proroku Izaiji: „moje misli nisu vaše misli, i puti moji nisu vaši puti“ (usp. Iz 55, 8). Bog se ne da zarobiti u ljudsku logiku zasluga, povlastica i računica. Božje je djelovanje nošeno darom besplatnosti, darovanosti i milosrđa.

Domaćin vinograda, Bog, izlazi i zove radnike u svoj vinograd, bez prestanka: ujutro, o podne, poslijepodne, predvečer. Ne prestaje zvati k sebi sve koji „stoje besposleni“ i sve „šalje“ u svoj „vinograd“ u želji da nitko ne »ostane« izvan vinograda, izvan dara spasenja Božjeg Kraljevstva.

Božja neizmjerna dobrota i ljubav nikoga ne isključuju. Kod Boga nema rezerviranih prvih mjesta za povlaštene ili izabrane, u središtu je uvijek konkretan čovjek i njegove potrebe koje se nekada mogu zadovoljiti samo milosrđem. Bog želi da svaki čovjek, oslobođen ispraznosti, zavisti, egoizma, u Kristu ostvari svoju puninu. Jer samo nezaslužena Božja ljubav može cjelovito osmisliti naše živote i darovati nam puninu radosti. Božja dobrota je ona koja od posljednjih čini prve, a naše „zlo oko“, predrasude, osuđivanja i manjak ljubavi čine da prvi postaju posljednji.

Neka nas današnji euharistijski susret učvrsti u vjeri i nauči radovati se zbog dobra drugih, biti milosrdnima i solidarnima prema drugima, osobito onima koji su slabiji, manje uspješni ili sretniji, bolesni ili siromašni. Logiku Božje ljubavi, crtu Božje dobrote trebamo primijeniti na sve one koji se možda ne znaju ili ne mogu izboriti za prve sate i prva mjesta.

Usvojimo Božji pogled koji je ispunjen velikodušnošću, pažnjom, osjetljivošću i dobrohotnošću prema svakom čovjeku. Jer Božja ljubav je uvijek i velikodušna. Dopustimo si da nas zadive Božje „misli“ i „putovi“, besplatna, darovana i nezaslužena Božja ljubav prema svakom čovjeku.

**Molitva vjernika**

Gospodinu koji nas je pozvao u svoj vinograd i darovao nam milost da svojim životom možemo služiti jedni drugima, uputimo svoje molitve i recimo zajedno:

*Spasi nas, Gospodine, milosrđem svojim!*

1. Na početku nove školske i katehetske godine, kada se suočavamo i s izazovima pandemije izazvane koronavirusom, otvori nam oči za dobro koje nam trajno dolazi od Tebe, kako bi sigurni u Tvojoj ljubavi, bili oslonac i podrška svima s kojima živimo i koje susrećemo, molimo te.
2. Biti prvi, biti najbolji – često se nameće i pritišće nas u našim školskim i drugim obvezama. Pomozi nam nadvladati sebičnost, oholost, ljubomoru i zavist koje ranjavaju zajedništvo među nama. Otvori nam srca da se radujemo uspjehu i daru drugoga kao svome vlastitom i tako budemo graditelji kulture mira, ljubavi i solidarnosti, molimo te.
3. Oči sviju u tebe su uprte. Tebi preporučujemo sve bolesne, osamljene, napuštene, gladne kruha, ali i naše blizine i ljubavi. Daruj nam svoga Duha mudrosti i razboritosti, služenja i jakosti, molimo te.
4. Za naše duhovne pastire - Papu, biskupe i svećenike i za sve redovnike i redovnice: učini da njihovi životi održavaju tvoju milosrdnu ljubav za svakog čovjeka, molimo te!
5. Za naše roditelje, bake i djedove, učitelje, vjeroučitelje i katehete, nastavnike i profesore: da nam njihova privržena pratnja na putu našeg odrastanja i sazrijevanja bude na dobro i blagoslov, molimo te.
6. Za sve naše pokojne: da nam njihova vjera u život vječni bude trajno svjedočanstvo, a njima udijeli zajedništvo sa svima svetima, molimo te.

*Svećenik:*

Oče nebeski, svjesni smo i uviđamo kako Tvoje misli nisu naše misli i Tvoji puti nisu naši puti. Unatoč našim stranputicama, želimo se vratiti Tebi, koji ćeš nam se smilovati jer ti si Bog koji je velikodušan u praštanju. Po Kristu, Gospodinu našemu. Amen.

# Molitvena zahvala poslije pričesti

*(Može se izabrati jedna od sljedećih molitava, koju može izreći jedno ili nekoliko vjeroučenika, ako je moguće uz tihu glazbenu pratnju.)*

**1.**

Gospodine,

zahvaljujemo ti na daru i otajstvu ljubavi.

Ti si nas pozvao

kao najamnike u svoj vinograd,

s raskrižja i trgova naših života,

svakog o različitoj uri.

Umnoži nam vjeru, Gospodine,

da odaziv i zanos našeg srca nikada ne prestane,

trajno vjeran idealima

s kojima smo krenuli na put koji vodi k Tebi.

Umnoži nam vjeru, Gospodine,

da u svom srcu vjerno čuvamo tvoju Riječ

i branimo se Njome pred rječitošću ovoga svijeta.

Daruj nam snage da uvijek iznova prihvaćamo logiku Evanđelja,

služeći u ljubavi svima koje stavljaš na naš put.

Neka se u našem životu trajno umnažaju milosni darovi,

kako bi kao vjerni slušatelji i služitelji tvoje Riječi

životom i djelima naviještali

spasonosnu blizinu tvoga Kraljevstva.

ili **2.**

Gospodaru vjerni i pravedni,

na raskrižjima života stajali smo besposleni,

na trgovima snova i ispraznih želja kratili smo vrijeme,

i uzalud provodili svoje dane.

U tvom iznenadnom pozivu našli smo sebe,

ostavili raskrižja i trgove da drugi lutaju njima

i pošli kao najamnici u vinograd života,

svaki o različitoj uri.

Povjerovali smo tvome obećanju

i uzdali se u mjeru tvoje dobrote.

Umornih nogu i žuljevitih ruku u smiraj dana pošli smo Ti ususret

da primimo plaću koju zaslužismo i koju si nam obećao.

No, tvoja nas je pravda ostavila zbunjene, Gospodine,

postali smo srditi i razočarani

jer smo sve mjerili mjerilima odveć ljudskim,

vagama i utezima varljive ljudske pravednosti.

Mi tražimo pravicu, Gospodine, a ti zahtijevaš ljubav.

Mi se pozivamo na pravo, a ti dijeliš prema svojoj dobroti.

U tvome kraljevstvu pravednost je uvijek tkana tankim nitima dobrote,

a sve su ekonomske računice izražene samo jednom valutom,

valutom vječne ljubavi koja nije podložna inflacijama svakodnevice.

Nauči nas mudri Gospodaru,

mjeriti stvarnost života božanskim mjerama,

i radovati se uspjehu i sreći ljudi oko nas.

Daruj nam snage da uvijek iznova prihvaćamo logiku Evanđelja,

i ne težimo u ovom životu uvijek biti prvi, već posljednji,

kako bi u suton života primili u baštinu puninu tvoje pravednosti i dobrote.

**Molitva za blagoslov na početku nove školske i katehetske godine**

*(ovi se zazivi mogu izreći prije zaključnog blagoslova)*

Dođi, Duše Sveti, duše ljubavi i nježnosti – unesi taj duh u naše međuljudske odnose u školi, učionici, obitelji i župnoj zajednici.

Svi: ***Dođi, Duše Sveti!***

Dođi, Duše služenja i nesebičnosti, poveži ono što je razdvojeno i udaljeno, ukloni zavist, netrpeljivost i suparništvo.

Svi: ***Dođi, Duše Sveti!***

Dođi, Duše razuma i mudrosti, otvori nam um i pamet da sve znanje oplemenimo suosjećanjem i djelatnom ljubavi prema bratu čovjeku.

Svi: ***Dođi, Duše Sveti!***

Dođi Duše koji nas nadahnjuješ i motiviraš, koji nas vodiš kreativnom snagom svoje ljubavi, kako bi činili život ljepšim i boljim za svakoga od nas.

Svi: ***Dođi,*** ***Duše Sveti!***

Dođi, Duše nade i molitve, uvedi nas u molitveni duh naših katehetskih susreta i slavlja, da u svim prilikama zahvaljujemo i tražimo Tvoju volju za poslanje u vinogradu života.

Svi: ***Dođi, Duše Sveti***